Mabuza bedank as LPDavid Mabuza het vandeesweek as parlementslid bedank. (Foto: Jairus Mmutle/GCIS) David Mabuza het bedank as parlementslid (LP) en het daarmee ook sy termyn as adjunkpresident van die land beëindig. Mabuza het verlede maand al aangedui dat hy wil uittree. Die presidensie het Woensdag bevestig dat Mabuza as LP bedank het. Pres. Cyril Ramaphosa het sy dankbaarheid en waardering met Mabuza betuig en hom geloof vir sy “uitsonderlike bydrae” tot die land oor die afgelope vyf jaar. “Die adjunkpresident het die verantwoordelikhede van sy amp met toewyding onderneem. Ek is dankbaar vir die steun wat hy regdeur sy termyn aan my gegee het en vir die leierskap wat hy vir die regering se werk gegee het,” sê Ramaphosa. Die president sê Mabuza het in sy termyn met tradisionele leiers, militêre veterane, burgerregtegroepe en internasionale liggame geskakel. As leier van regeringsake het hy die verhouding tussen die uitvoerende gesag en die parlement “vaardig bestuur” en gewerk om te verseker dat die transformerende wetgewende program van die regering bevorder word, sê Ramaphosa. Die speaker van die parlement, Nosiviwe Mapisa-Nqakula, het Mabuza sterkte met sy toekomsplanne toegewens en hom bedank vir sy diens aan die land tydens sy termyn as LP en lid van die uitvoerende gesag. Paul Mashatile het Mabuza in Desember by die ANC se nasionale konferensie as adjunkpresident van die regerende party vervang en Mabuza beklee ook nie meer ’n posisie op die ANC se nasionale uitvoerende komitee (NUK) nie. Volgens die presidensie sal Ramaphosa “ter gelegener tyd” ŉ aankondiging oor ŉ nuwe adjunkpresident doen. Intussen word daar nou al weke lank bespiegel oor Ramaphosa se verwagte kabinetskommeling. Veral die aanstelling van die nuwe minister van elektrisiteit, ŉ portefeulje wat Ramaphosa in sy staatsrede bekend gemaak het, sal fyn dopgehou word. Enoch Godongwana, minister van finansies, is vandeesweek as LP beëdig – een van vier ANC-lede wat die afgelope ruk as LP’s beëdig is. Mashatile, Maropene Ramokgopa, die ANC se tweede sekretaris-generaal, Sihle Zikalala, LUR vir samewerkende regering in KwaZulu-Natal, en Parks Tau, voormalige LUR vir ekonomiese ontwikkeling in Gauteng, is reeds as parlementslede beëdig.